Som Patrik Samko, hin man berša u som andal o Piešťani.
Me kerav o bašavibnaskre inštrumenta.
Ola le vonoha, o brača, bare bugovi, lavuti.
The kerav lengro servisos, varekana the o gitari u avka mekh buter.
Imar čirla miro dad, miro papus, leskro dad,
miri buchľi fameľija kerenas o bašavibnaskre inštrumenta,
no nekh buter pre lende bašavenas.
Man bute ľidžanas ki oda,
no sakovar kamavas vareso te modelinel u the avka.
Kamavas te kerel vareso pal o vazi, te modelinel o vazi.
Varesar kerďom olestar e kombinacija,
hoj thovav jekhetanes o bašaviben, o bašavinaskre inštrumenta, hoj te ačhav paš e fameľija.
U sajekht the oda, so kamav, te kerel o modela.
Avka chudľom te kerel o bašavibnaskre inštrumenta.
Pal oda so agorinďom e zakladno škola
geľom te sikhľol Zvolenoste pro duj berša,
pal o duj berša mukhľom o sikhľuviben.
Kamavas andre oda buter te džal
u buter ola inštrumenta te achaľuvav,
vaš oda musaj somas te džal te sikhľol andro Lubov paš o Cheb, o cikno forocis,
kaj dosta but manuša keren le bašavibnaskre inštrumentenca,
keren len u avka.
Sas man o šajipen te phirel pal o buter majstra, te kerel e konzultacija lenca.
Sas amen pre oda buter ori, te prikerel pes.
Avka sikhľiľom o fundamentos.
Ajso, hoj šaj keravas buťi u šaj phundraďom o buťakro than.
Phiravas imar školatar pro but prezentaciji,
sas man buter kontakta pre Slovaťiko
u kerďom o kontaktos buter firmenca, olenca som pašes andre buťi.
Kerav the o neve inštrumenta,
paľis kerav o inštrumentengro servisos,
kaj pen keren o formaciji.
U oda hin avka savoro, so kerav.
Kana o manuš kerel kadi buťi, musaj la but te kamel,
vaš oda, hoj, sar oda šaj phenav...
Samas but študenta andre škola,
samas dešupandž džene andro jekh berš,
no paľis paš oda ačhen duj, trin džene, ola so oda čačes kamen te kerel,
hoj oda čačes kamen te ľidžal angle.
Adaďives hiňi kriza,
phares hin te vazdel varesavo biznisos.
U mekh oda, kana o manuš kamel te kerel o biznis le bašavibnaskre inštrumentenca.
Kana nane love, jekhto so pes thovel pre sera hino o džaňiben.
Vaš oda adaďives hino savoro sikra phares te kerel.
Aľe sakovar sam paše, varesave študenta, amala,
save maškar pende ľikeras sakovar o kontaktos.
Vakeras pal o technologiji, so sar te kerel u avka.
Andro pašo avipen kamav te kerel sikra neveder značka.
U tel o miro šerutňipen, hoj pes oda savoro kerel the avka dureder.
Kerava oda avka, hoj kerava the ola vastenca kerde,
tele miri značka u bares len bikenava.
U sajekh paš oda kerava varesave mašinenca,
save mange pomožinena te teľarel o poťiňiben vaš o bašavibnaskro inštrumentos,
hoj the o normalno manuš peske šaj te cinel,
hoj te cinel o kvalitno inštrumentos
u hoj pes oleha varekaj sikhavela, kana pre oda inštrumentos bašavela.
Adaj hino o kašt.
O kašt vaš o lavuti.
Oda hin jekhto uštarestar, kaj pen jekhtovar keren ola inštrumenta,
e lavuta,
kaj pes chudel te kerel o model, kaj pes chudľas te bašavel aver bašavibnaskro žanros.
Jekhto sas o Gaspar da Salò.
Kadaj hino o berš, kana uľiľas, kana muľas.
Adaj hino avri phendo, kas sikhavelas, sar oda džalas dureder.
Prekal o Andrea Amati, leskro čhavo Hiero Amati.
Aver.
Adaj hiňi a Amatiovo fameľija, kaj pes šaj dikhel,
hoj saven majstre, ole buter prindžarde andre luma, on avri sikhade.
Andro lengro buťakro than, kaj on kerenas buťi.
Prekal o Nicolo Amati ki o Stradivari.
Adaj hiňi e fameľija Guarneria.
Adaj sakovar sikhaven o fotografiji
pre save hine o kompozera the lavutara, save bašaven pro bašavibnaskre inštrumenta.
Paš o varesave hino pisimen the o modelis, u avka.
Avka, savo peske o manuš avri iľas.
Oda hino ajso fameľijakro kašt,
kana o manuš dikhel, kastar avel savo inštrumentos.
Olestar pes šaj te phenel, savo hino o modelos.
Kana, andro save berša sas kerdo, ko sas o majstros.
U avka.
Pisinďas: Zdeněk Kovář Korekciji: Marcel Mravec Translacija: Erika Godlová